b'\n_START_ARTICLE_\nNavadni go\xc5\xbe\n_START_SECTION_\nOpis\n_START_PARAGRAPH_\nNavadni go\xc5\xbe je dolga ka\xc4\x8da, ki lahko prese\xc5\xbee dol\xc5\xbeino dveh metrov in tako spada med najve\xc4\x8dje slovenske ka\xc4\x8de. Hrbtni del vitkega telesa je temno rjave do skoraj \xc4\x8drne barve, ki je posut z drobnimi belimi pikicami, medtem ko je trebu\xc5\xa1ni del ka\xc4\x8de ve\xc4\x8dinoma bel ali rumenkast. Glede na mo\xc4\x8dno telo ima navadni go\xc5\xbe majhno glavo, ki je pokrita z devetimi ve\xc4\x8djimi luskami, kar je zna\xc4\x8dilno za vse slovenske nestrupene ka\xc4\x8de. Za glavo ima svetlo liso, ki je izrazita zlasti pri mladih \xc5\xbeivalih. Go\xc5\xbe lahko dose\xc5\xbee do 225\xc2\xa0cm, vendar so primerki, ki merijo ve\xc4\x8d kot 200\xc2\xa0cm, zelo redki; povpre\xc4\x8dna velikost go\xc5\xbea je od 130 do 160\xc2\xa0cm._NEWLINE_Go\xc5\xbe spada med plazilce in vse \xc5\xbeivljenje diha s plju\xc4\x8di.\n_START_SECTION_\nPrehrana\n_START_PARAGRAPH_\nGo\xc5\xbe se prehranjuje z malimi sesalci. Hrani pa se tudi s pti\xc4\x8di in njihovimi jajci, saj je odli\xc4\x8den plezalec in zlahka pride do gnezda.\n_START_SECTION_\nRazmno\xc5\xbeevanje\n_START_PARAGRAPH_\nParijo se maja ali junija. Konec junija samice odlo\xc5\xbeijo do 20 podolgovatih jajc, pogosto ob \xc4\x8dlove\xc5\xa1kih bivali\xc5\xa1\xc4\x8dih. Avgusta ali septembra se izvalijo do 25\xc2\xa0cm dolgi mladi\xc4\x8di. Navadni go\xc5\xbei spolno dozorijo, ko dose\xc5\xbeejo nekje med 80 in 100\xc2\xa0cm dol\xc5\xbeine. \xc5\xbdivijo pribli\xc5\xbeno 25 let.\n_START_SECTION_\n\xc5\xbdivljenjski prostor\n_START_PARAGRAPH_\n\xc5\xbdivi v prisojnih, redko listnatih gozdovih, ne izogiba pa se niti \xc4\x8dlovekovih bivali\xc5\xa1\xc4\x8d. Tu je zelo koristen, saj lovi mi\xc5\xa1i in ostalo golazen. Raz\xc5\xa1irjen je po vsej Sloveniji, razen v Prekmurju, vendar njegova \xc5\xa1tevil\xc4\x8dnost upada.'